Komisijos direktyva
1987 m. balandžio 15 d.
dėl alkoholio koncentracijos tūrio procentais nurodymo ženklinant galutiniam vartotojui parduoti skirtus alkoholinius gėrimus
(87/250/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1978 m. gruodžio 18 d. Tarybos direktyvą 79/112/EEB dėl valstybių narių įstatymų, susijusių su galutiniam vartotojui skirtų maisto produktų ženklinimu, pateikimu ir reklama, suderinimo [1] su paskutiniais pakeitimais, padarytais Direktyva 86/197/EEB [2], ypač į 10a straipsnio antrą dalį,
kadangi Direktyvos 79/112/EEB 3 straipsnyje nustatyta, kad ženklinant gėrimus, kurių sudėtyje yra stipresnės nei 1,2 % koncentracijos alkoholio, privalu nurodyti faktinę alkoholio koncentraciją tūrio procentais;
kadangi reikia nustatyti šios nuorodos pateikimą reglamentuojančias taisykles;
kadangi Bendrojo muitų tarifo pozicijose Nr. 22.04 ir Nr. 22.05 klasifikuojamiems produktams taikomos taisyklės yra nustatytos konkrečiose jiems taikomose Bendrijos nuostatose;
kadangi ši direktyva taikoma visiems kitiems gėrimams, kurių sudėtyje yra stipresnės nei 1,2 % koncentracijos alkoholio;
kadangi 1976 m. liepos 27 d. Tarybos direktyvos 76/766/EEB dėl valstybių narių įstatymų, susijusių su alkoholio lentelėmis, suderinimo [3] priede nustatytos Bendrijos taisyklės, reglamentuojančios alkoholio koncentracijos apibrėžimą ir nustatymo ir išreiškimo metodą;
kadangi ši direktyva gali apsiriboti nuostatų, kurios turi papildyti šias taisykles, įdiegimu;
kadangi norint nustatyti leistinus nuokrypius, reikėtų deramai atsižvelgta į atitinkamų skirtingų gėrimų kilmę, nustatyto kintamumo laipsnį bei techninius sunkumus, su kuriais susiduriama siekiant užtikrinti, kad nurodyta vertė atitiktų faktinę vertę;
kadangi, siekiant teisingai taikyti Direktyvą 79/112/EEB ir šią direktyvą, turi būti laiku priimti vienas ar daugiau Bendrijos alkoholio koncentracijos tūrio procentais nustatymo analizės metodų;
kadangi šioje direktyvoje nustatytos priemonės atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Ši direktyva taikoma faktinės alkoholio koncentracijos tūrio procentais nurodymui ženklinant gėrimus, kurių sudėtyje yra stipresnės nei 1,2 % koncentracijos alkoholio, išskyrus klasifikuojamus Bendrojo muitų tarifo pozicijose Nr. 22.04 ir Nr. 22.05.
2 straipsnis
1. Alkoholio koncentracija nustatoma esant + 20 °C.
2. Alkoholio koncentracija nurodomas ne daugiau kaip vienos dešimtosios tikslumu. Po skaičiaus rašoma "tūrio proc.", prieš skaičių gali būti rašoma "alkoholio" arba santrumpa "alk.".
3 straipsnis
1. Nurodant alkoholio koncentraciją tūrio procentais leidžiami šie teigiami ir neigiami nuokrypiai, išreiškiami šiais absoliučiais dydžiais:
a) toliau nenurodytiems gėrimams:
0,3 %;
b) alui, kurio alkoholio koncentracija tūrio procentais neviršija 5,5 %; iš vynuogių pagamintiems ir Bendrojo muitų tarifo subpozicijoje Nr. 22.07 B II klasifikuojamiems gėrimams:
0,5 %;
c) alui, kurio alkoholio koncentracija tūrio procentais viršija 5,5 %; iš vynuogių pagamintiems ir Bendrojo muitų tarifo subpozicijoje Nr. 22.07 B I klasifikuojamiems gėrimams; sidrui, kriaušių sidrui, vaisiniams vynams ir panašiems gėrimams, pagamintiems iš kitų vaisių nei vynuogės, pusiau putojantiems, putojantiems ar ramiems; gėrimams, kurių pagrindą sudaro fermentuotas medus:
1 %;
d) gėrimams, kuriuose yra mirkytų vaisių arba vaisių dalių:
1,5 %.
2. 1 dalyje nurodyti nuokrypiai taikomi nepažeidžiant alkoholio koncentracijai nustatyti naudojamų analizės metoduose nustatytų nuokrypių.
4 straipsnis
1. Prireikus valstybės narės pakeičia savo teisės aktus, kad būtų laikomasi šios direktyvos ir apie tai nedelsdamos praneša Komisijai; šie pakeisti teisės aktai taikomi taip, kad:
- ne vėliau kaip iki 1988 m. gegužės 1 d. būtų leista prekiauti šios direktyvos reikalavimus atitinkančiais produktais,
- nuo 1989 m. gegužės 1 d. būtų uždrausta prekiauti šios direktyvos reikalavimų neatitinkančiais produktais.
2. Tačiau šios direktyvos reikalavimų neatitinkančiais gėrimais, paženklintais iki 1 dalies antroje įtraukoje nurodytos dienos, prekiauti leidžiama, kol baigsis šių gėrimų atsargos.
5 straipsnis
Ši direktyva skirta valstybėms narėms.
Priimta Briuselyje, 1987 m. balandžio 15 d.